**ŠIAULIŲ MIESTO SAVIVALDYBĖS ADMINISTRACIJOS**

**Švietimo SKYRIUS**

**SPRENDIMO „dĖL ŠIAULIŲ RĖKYVOS PROGIMNAZIJOS** **IR ŠIAULIŲ LOPŠELIO-DARŽELIO „Bangelė“ REORGANIZAVIMO“ PROJEKTO AIŠKINAMASIS RAŠTAS**

2022-01-04

Šiauliai

**Parengto sprendimo projekto tikslai ir uždaviniai.**

Parengto sprendimo projekto tikslas – pritarti, kad nuo 2022 m. rugsėjo 1 d. Šiaulių lopšelis-darželis „Bangelė“ būtų reorganizuotas ir prijungtas prie Šiaulių Rėkyvos progimnazijos.

**Dabartinis sprendimo projekte aptariamų klausimų reguliavimas.**

Šiaulių miesto savivaldybės taryba 2020 m. birželio 4 d. sprendimu Nr. T-231 patvirtino Šiaulių miesto savivaldybės ikimokyklinio ugdymo įstaigų 2020–2024 metų tinklo pertvarkos planą. Plane numatyta, kad iki 2022 m. rugsėjo 1 d. reorganizuojama Rėkyvos progimnazija ir lopšelis-darželis „Bangelė“.

Rėkyvos progimnazijoje 2021-09-01 duomenimis mokosi 207 mokiniai. Lopšelyje-darželyje „Bangelė“ ugdoma 110 vaikų. Rėkyvos progimnazija įsikūrusi apie 1300 m atstumu nuo lopšelio-darželio „Bangelė“ (pasiekiamumas keliu). Lopšelyje-darželyje Dalia Dambrauskienė direktoriaus pareigas eina – ne ilgiau nei iki 2022-09-01. Rėkyvos progimnazijoje direktoriaus pareigas laikinai eina Gytarių progimnazijos direktorius Rimtautas Pečeliūnas, kol konkurso būdu bus išrinktas ir paskirtas naujas direktorius.

**Sprendimo projekte numatytos naujos teisinio reglamentavimo nuostatos.**

Šiuo sprendimo projektu siūloma pritarti ketinimui nuo 2022 m. rugsėjo 1 d. reorganizuoti

Šiaulių lopšelį-darželį „Bangelė“, prijungiant jį prie Šiaulių Rėkyvos progimnazijos, kaip ikimokyklinio ugdymo skyrių. Po minėtų įstaigų reorganizacijos:

1. Grupių ir vaikų skaičius nebūtų mažinamas (iš viso veiktų 6 grupės ir būtų ugdoma apie 110 vaikų).

2. Ugdymo procesas būtų organizuojamas abiejų įstaigų patalpose – Poilsio g. 1 ir Pirties g. 8, Šiauliai.

3. Būtų sumažinta administravimo, pedagoginio ir aptarnaujančio personalo naudojamų pareigybių dalis:

3.1. mažėja 6,4 pareigybės: direktorius – 1, direktoriaus pavaduotojas ugdymui – 1, ūkio dalies vedėjas – 1, raštinės (archyvo) vedėjas – 1, mokytojo padėjėjas – 1, meninio ugdymo pedagogo naudojamos pareigybės dalis – 0,25, darbininko/pagalbinio darbininko naudojamos pareigybės dalis – 0,5, aplinkos priežiūros specialisto naudojamos pareigybės dalis – 0,5, tautinių šokių kolektyvo vadovo naudojamos pareigybės dalis – 0,15; didėja 3,5 pareigybės: ikimokyklinio skyriaus vedėjas – 1, virtuvės darbuotojas – 1, maitinimo paslaugų administratoriaus naudojamos pareigybės dalis – 0,5, sandėlininko naudojamos pareigybės dalis – 0,5, vairuotojo ekspeditoriaus naudojamos pareigybės dalis – 0,5;

3.2. užimamų pareigybių skaičius pagal krūvį sumažėtų 2,9 dalimis: prieš reorganizaciją – 66,77, po reorganizacijos – 63,87. Prognozuojama apie 69,6 tūkst. eurų ekonomija per metus.

4. Ugdymo procesui administruoti buvusiame lopšelio-darželio „Bangelė“ pastate (adresu Pirties g. 8, Šiauliai) būtų įsteigta ikimokyklinio ugdymo skyriaus vedėjo pareigybė iš mokymo lėšų, kurios išlaikymui per metus reikėtų skirti apie 29,7 tūkst. eurų darbo užmokesčiui ir socialiniam draudimui.

5. Mokinių maitinimui organizuoti progimnazijos patalpose būtų atsisakyta šiuo metu teikiamų maitinimo paslaugos teikėjo paslaugų. Maistas progimnazijos mokiniams būtų gaminamas buvusio lopšelio-darželio „Bangelė“ virtuvėje. Dėl išaugusio maitinamų vaikų (mokinių) skaičiaus būtų įsteigtas papildomas virėjo etatas (papildomai apie 11 tūkst. eurų metams).

Pateiktame reorganizavimo sąlygų apraše numatytas teisių ir pareigų, turto ir asignavimų perėmimas bei tęstinumas Lietuvos Respublikos civilinio ir darbo kodeksų bei kitų teisės aktų nustatyta tvarka.

Reorganizavimo sąlygoms įgyvendinti ir reorganizavimo procedūroms atlikti Šiaulių miesto savivaldybės administracijos direktoriaus įsakymu bus sudaryta reorganizavimo komisija. Ši komisija analizuotų abiejų įstaigų darbuotojų darbo krūvius, pareigybes ir kitus reorganizavimo ypatumus.

Rėkyvos progimnazijoje reorganizavimo klausimas apsvarstytas progimnazijos taryboje (2021-06-28 protokolas Nr. PR1-3 ir 2021-10-26 protokolas Nr. PR1-4 ). Lopšelyje-darželyje „Bangelė“ minėtas klausimas apsvarstytas lopšelio-darželio taryboje (2021-10-26 protokolas Nr. DT-3).

**Priėmus sprendimą, galimos pasekmės.**

Pasekmės teigiamos, nes pagrindinis Šiaulių Rėkyvos progimnazijos ir Šiaulių lopšelio-darželio „Bangelė“ reorganizacijos tikslas yra optimizuoti ikimokyklinio ugdymo įstaigų tinklą siekiant užtikrinti efektyvų švietimo įstaigų valdymą ir racionalų valstybės ir Šiaulių miesto savivaldybės biudžeto lėšų, skirtų ikimokyklinio ugdymo įstaigų valdymui ir ugdymo(si) aplinkos išlaikymui, panaudojimą.

**Priėmus sprendimą, keičiami ar pripažįstami negaliojančiais teisės aktai.**

Priėmus sprendimą bus keičiami Šiaulių Rėkyvos progimnazijos nuostatai.

**Sprendimui įgyvendinti reikalingi priimti papildomi teisės aktai.**

Sprendimui įgyvendinti reikės priimti papildomus teisės aktus dėl reorganizavimo sąlygų patvirtinimo bei turto ir asignavimų perdavimo.

**Sprendimui įgyvendinti reikalingos lėšos**.

Prasidėjus reorganizacijai reikės papildomų lėšų atleidžiamų darbuotojų išeitinėms

kompensacijoms apmokėti.

**Sprendimo projektą parengė** Šiaulių miesto savivaldybės Švietimo skyrius. Tiesioginis rengėjas – Švietimo skyriaus vyr. specialistė Rasa Biknienė, tel. (8 41) 38 64 76. Projekto iniciatorius – Švietimo skyrius.

Švietimo skyriaus vedėja Edita Minkuvienė